tartuNLP/wikipedia-smugri-20251201 huggingface dataset:
Aune Somersalmi

Aune Franziska Somersalmi (oik. Salmio, alk. Sundell, ent. Karivirta, 19. tammikuuta 1902 – 26. elokuuta 1984 Helsinki) oli suomalainen näyttelijä ja oopperalaulaja. Näyttelijänä hänet muistetaan ainoastaan ääniroolistaan elokuvassa Sampo (1959).
Elämä ja ura.
Aune Somersalmen vanhemmat olivat puuseppä Johan Adolf Somersalmi ja Amanda Fransiska Kourlaa. Aunen vanhemmat veljet Urho ja Yrjö Somersalmi olivat molemmat näyttelijöitä. 
Aune Somersalmi avioitui 1930 lääketieteen lisensiaatti Yrjö August Karivirran (1898–1943) kanssa. Puolison työn vuoksi pariskunta joutui seuraavina vuosina asumaan useilla paikkakunnilla. Avioliiton alkuvuosina Karivirta työskenteli 1930–1934 Valkjärven kunnanlääkärinä ja sen jälkeen Helsingissä yleisen sairaalan naistenklinikalla 1934–1936. Vuodesta 1936 Yrjö Karivirta toimi Tampereen synnytyslaitoksen alilääkärinä. 
Nuoruudessaan Aune Somersalmi opiskeli klassista laulua. Hän esiintyi helmikuussa 1935 Suomen Kansallisoopperassa esitetyssä teoksessa "Czardasruhtinatar". Veljiensä tapaan Aune toimi näyttelijänä. Hän esiintyi uransa aikana vain yhdessä elokuvassa "Sampo" (1959), jossa hänellä oli jälkiäänitetty äänirooli Louhena elokuvan suomalaisessa versiossa. Elokuva valmistui neuvostosliittolais-suomalaisena yhteistuotantona ja sen ohjasi Aleksandr Ptuško. Elokuvan pääosassa Väinämöisenä nähtiin Aunen veli Urho Somersalmi.
Vanhuudenpäiviään Somersalmi vietti 1970-luvulla Näyttelijöiden Vanhuudenkotisäätiön ylläpitämässä Thalian torpassa. Hän kuoli Helsingissä 82-vuotiaana ja hänet haudattiin Hietaniemen hautausmaalle.
Perhe.
Aune Somersalmi oli aviossa kaksi kertaa. Ensimmäisestä avioliitosta Yrjö Karivirran kanssa hänellä oli kaksi lasta (tyttö ja poika). Yrjö Karivirta toimi sotien aikana rintamalla ja kenttäsairaaloissa lääkintämajurina. Hän palveli talvisodassa Kaislahdessa, Summan lohkolla sekä Viipurinlahdella. Jatkosodassa Karivirta oli sotasairaaloiden päällikkölääkäri. 
Somersalmen ensimmäinen avioliitto päättyi lokakuussa 1943 aviomiehen kuoltua sodassa saamiinsa vammoihin Helsingissä. Hän solmi vuonna 1945 toisen avioliiton ministeri ja liikemies Toivo Salmion (1882–1973) kanssa.
Braulio Carrillon kansallispuisto

Braulio Carrillon kansallispuisto on luonnonsuojelualue Costa Ricassa. Se sijaitsee 20 kilometriä koilliseen Costa Rican pääkaupungista San Josésta. Puistoon kuuluu osia Heredian, Cartagon, Limónin ja San Josén maakunnista. Puiston maisemat ovat jylhät, siellä on vuoria, kanjoneita, sammuneita tulivuoria ja jokia.
Kansallispuisto perustettiin vuonna 1978. Alueella on havaittu 550 lintu-, 169 nisäkäs- ja 123 matelijalajia.
Maki (1944)

Maki () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Maizurun laivastontelakalta, missä köli laskettiin 19. helmikuuta 1944. Alus laskettiin vesille 10. kesäkuuta ja otettiin palvelukseen kaksi kuukautta myöhemmin 10. elokuuta.
Palvelus.
Se poistettiin alusluettelosta 5. lokakuuta 1945. Alus kuljetti 1. joulukuuta alkaen kotiutettavia joukkoja Japaniin. Alus luovutettiin 14. elokuuta 1947 Singaporessa sotakorvauksena Britannialle, joka romutti sen.
Kiri (1944)

Kiri () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Yokosukan laivastontelakalta, missä köli laskettiin 1. helmikuuta 1944. Alus laskettiin vesille 27. toukokuuta ja otettiin palvelukseen kaksi kuukautta myöhemmin 14. elokuuta.
Palvelus.
Alus poistettiin alusluettelosta 5. lokakuuta 1945. Se kuljetti 1. joulukuuta alkaen kotiutettavia joukkoja Japaniin. Alus luovutettiin 29. heinäkuuta 1947 Nakhodkassa sotakorvauksena Neuvostoliitolle, joka nimesi sen "Vozeozdennyksi". Alus oli kesäkuussa 1949 maalilaivana nimellä "TsL-25". Se nimettiin 3. lokakuuta 1957 "PM-65:ksi" ja poistettiin alusluettelosta 20. lokakuuta 1969.
Sugi (1944)

Sugi () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Fujinagatan telakalta, missä köli laskettiin 25. helmikuuta 1944. Alus laskettiin vesille 3. heinäkuuta ja otettiin palvelukseen kaksi kuukautta myöhemmin 25. elokuuta.
Palvelus.
Alus poistettiin alusluettelosta 5. lokakuuta 1945. Se kuljetti 1. joulukuuta alkaen kotiutettavia joukkoja Japaniin. Alus luovutettiin 31. heinäkuuta 1947 Shanghaissa sotakorvauksena Taiwanille, joka liitti sen laivastoonsa nimellä "Huiyang". Alusta ei kuitenkaan koskaan otettu palvelukseen. Alus poistettiin 11. marraskuuta 1954 alusluettelosta ja romutettiin.
Momi (1944)

Momi () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Yokosukan laivastontelakalta, missä köli laskettiin 1. helmikuuta 1944. Alus laskettiin vesille 16. kesäkuuta ja otettiin palvelukseen kolme kuukautta myöhemmin 3. syyskuuta.
Palvelus.
Alus upposi Yhdysvaltain laivaston lentokoneiden hyökkäyksessä 5. tammikuuta 1945 Manilanlahden suulta 20 merimailia lounaaseen ja poistettiin alusluettelosta 10. maaliskuuta 1945.
Érick Gutiérrez

Érick Gabriel Gutiérrez Galaviz (s. 15. kesäkuuta 1995 Ahome, Meksiko) on meksikolainen jalkapalloilija. Pelipaikaltaan hän on keskikenttäpelaaja. Gutiérrez edustaa alankomaalaista PSV Eindhovenia.
Seurajoukkueura.
Gutiérrez on Meksikon Primera Divisiónissa pelaavan Pachucan kasvatti. Hän pelasi ensimmäisen Primera Divisiónin ottelunsa 27. lokakuuta 2013, kun Pachuca pelasi kotonaan maalittoman tasapelin Cruz Azulia vastaan. Gutiérrez oli voittamassa Clausura-mestaruutta vuonna 2016. Hän siirtyi Alankomaihin vuonna 2018.
Maajoukkueura.
Gutiérrez oli voittamassa CONCACAF-liiton alle 20-vuotiaiden mestaruutta Meksikon joukkueessa vuonna 2015. Vuonna 2016 hän oli mukana kesäolympialaisissa 2016 pelaten kaikissa Meksikon kolmessa ottelussa ja tehden neljä maalia Fidžiä vastaan. Meksikon A-maajoukkueessa Gutiérrez pelasi ensimmäisen kerran lokakuussa 2016. Ensimmäisen maaottelumaalinsa hän teki syyskuussa 2019 Yhdysvaltoja vastaan.
Saavutukset.
Pachuca
Meksikon maajoukkue
Cabrales

Cabrales ("espanjaksi queso de Cabrales)" on espanjalainen Asturian alueella valmistettava sinihomejuusto.
Cabrales-juustoa valmistetaan Asturian ruhtinaskunnan itäosissa Picos de Europa-vuorilla. Vuoret koostuvat kalkkikivestä ja niillä on runsaasti luolia, mikä on oleellista juuston valmistuksen kannalta. Luolia on käytetty juuston valmistuksen apuna 900-luvulta lähtien. Juustolla on ollut suojattu alkuperänimitys vuodesta 1981 lähtien.
Cabrales valmistetaan tavallisesti lehmänmaidosta, mutta kausiluontoisesti siihen voidaan käyttää myös vuohen ja lampaanmaitoa. Maitoa saostettaessa maito lämmitetään 22–23 °C, mikä on huomattavasti matalampi lämpötila, kuin monien muiden sinihomejuustojen valmistuksessa käytetty lämpötila. Lopputuloksena on hyvin hapan juustomassa, joka murenee päästäen näin sinihomeen ("Penicillium roqueforti") leviämään ilman muille juustoille tyypillisiä neulanpistoja. Juustomassa pilkotaan pieniksi kuutioiksi, jotka asetetaan lieriön muotoiseen muottiin. Juusto kuivatetaan ilman puristusta ja noin 48 tunnin jälkeen se peitellään karkealla suolalla. Juustoa pidetään huoneenlämmössä vielä noin kahden viikon ajan, jonka jälkeen juustot siirretään kypsymään lähistön luoliin. Kypsyminen kestää kolmisen kuukautta, minkä aikana juustoja käännellään, puhdistetaan ja pidetään kosteana.
Home kasvaa vähitellen juustossa muodostaen epäsäännöllisiä raitoja. Home antaa juustolle sen voimakkaan pikantin maun, minkä lisäksi juuston makua on kuvailtu hasselpähkinäiseksi ja teräväksi metallisella jälkimaulla. Juusto nautitaan perinteisesti orujoviinan kera.
Rodolfo Pizarro

Rodolfo Gilbert Pizarro Thomas (s. 15. helmikuuta 1994 Tampico, Meksiko) on meksikolainen jalkapalloilija. Pelipaikaltaan hän on keskikenttäpelaaja. Pizarro edustaa Meksikon Primera Divisiónissa pelaavaa Pachucaa.
Seurajoukkueura.
Pizarro on Pachucan kasvatti. Hän pelasi ensimmäisen Meksikon Primera Divisiónin ottelunsa 15. syyskuuta 2012, kun Pachuca voitti kotonaan Morelian 3–2. Pizarro oli voittamassa Clausura-mestaruutta vuonna 2016.
Maajoukkueura.
Pizarro pelasi ensimmäisen A-maaottelunsa 30. tammikuuta 2014, kun Meksiko voitti ystävyysottelussa Etelä-Korean 4–0. Ensimmäisen kilpailullisen maaottelunsa hän pelasi 30. maaliskuuta 2016, kun Meksiko voitti kotonaan Kanadan 2–0 . Pizarro oli mukana kesäolympialaisissa 2016 pelaten kahdessa alkulohko-ottelussa ja tehden maalin 2–2-tasapeliin päättyneessä ottelussa Saksaa vastaan.
Saavutukset.
Pachuca
Holly Willoughby

Holly Marie Willoughby (s. 10. helmikuuta 1981 Brighton) on englantilainen tv-juontaja ja malli, joka tunnetaan parhaiten hänen työstään ITV-televisioverkossa.
Hän on esiintynyt useissa televisio-ohjelmissa Phillip Schofieldin kanssa, kuten "Dancing on Ice" (2006–2011) ja "This Morning" (2009–). Hän on myös joukkueen kapteeni ITV2:n ohjelmassa "Celebrity Juice" (2008–) ja tällä hetkellä esittelee "Surprise Surprise" (2012–) ja "Play to the Whistle (2015–)", molemmat ITV:llä.
Yksityiselämä.
Willoughbylla on lukihäiriö. Hänen siskonsa Kelly, toimii myös tv-alalla.
Vuonna 2008 Willoughbysta tuli suojelija hyväntekeväisyydessä Together for Short Lives.
Turing Pharmaceuticals

Turing Pharmaceuticals on yhdysvaltalainen lääketeollisuuden yritys. Turingin toimitusjohtajana toimi Martin Shkreli. Helmikuussa 2015 perustetun Turingin pääkonttori sijaitsee New Yorkissa. Turing nousi julkisuuteen syksyllä 2016, kun yritys oli nostanut Daraprim-nimisen lääkkeen hintaa elokuussa 5000 prosentilla 13,5 dollarista tabletilta 750 dollariin tabletilta. Turingilla on kaksi myynnissä olevaa tuotetta: Daraprim ja Vecamyl. Yritys on nimetty tietokonepioneerin Alan Turingin mukaan.
Dityppipentoksidi

Dityppipentoksidi eli typpipentoksidi tai typpi(V)oksidi (N2O5) on typen oksideihin kuuluva epäorgaaninen yhdiste. Yhdiste on suhteellisen epästabiili, minkä vuoksi sille ei ole juuri käyttöä.
Ominaisuudet.
Huoneenlämpötilassa dityppipentoksidi on valkoista ja hygroskooppista kiteistä ainetta. Yhdiste on kiinteässä olomuodossa ioniyhdiste ja koostuu nitronium- (NO2+) ja nitraatti-ioneista (NO3-). Molekyyliyhdisteenä se esiintyy kaasumaisena, joksi se helposti sublimoituu noin 30 °C:n lämpötilassa. Aine ei ole erityisen stabiili ja saattaa hajota räjähdysmäisesti typpidioksidiksi ja hapeksi jo huoneenlämpötilassa. Yhdiste reagoi veden kanssa hydrolysoituen typpihapoksi ja sitä voidaan pitää typpihapon anhydridinä. Dityppipentoksidi on erittäin voimakas hapetin ja orgaanisen yhdisteet voivat syttyä palamaan sen vaikutuksesta. Yhdiste muodostaa stabiileja additiotuotteita eräiden yhdisteiden esimerkiksi booritrifluoridin kanssa.
N2O5 + H2O → 2 HNO3
Valmistus ja käyttö.
Dityppipentoksidia voidaan valmistaa väkevästä typpihaposta fosforipentoksidin avulla matalissa lämpötiloissa.
4 HNO3 + P4O10 → 2 N2O5 + 4 HPO3
Dityppipentoksidia ja erityisesti sen additiotuotetta booritrifluoridin kanssa voidaan käyttää nitraavana reagenssina.
Cheese Finger Brown

Cheese Finger Brown (oik. Pim Zwijnenburg, (25. toukokuuta 1970 – 24. tammikuuta 2020) on Helsingissä asuva hollantilainen bluesmuusikko ja -lauluntekijä. 
Musiikki.
Cheese Finger Brown yhdistelee musiikissaan bluesia, countrya ja kitara-boogieta. Artistin tuotannossa kuuluu etenkin Pohjois-Mississippin hill country blues -muusikoiden kuten R. L. Burnsiden traditio sekä vaikutteita John Lee Hookerin, Captain Beefheartin ja Guy Clarkin kaltaisilta artisteilta.
Cheese Finger Brown kuului myös alkuperäiseen Faarao Pirttikangas -yhtyeen kokoonpanoon. Faarao Pirttikangas versioi albumillaan Kaatopaikan Kuningas (Helmi Levyt, 2013) Cheese Finger Brownin julkaisemattoman kappaleen Keep Your Long Johns Dry suomeksi nimellä Pitkät aluskalsarit.
2000-luvun alkupuolella Pim teki kuvitusta ja sarjakuva-animaatioita kuvitteellisen ja loppuun palaneen country blues bändin historiasta. Yhtyeen nimi oli The Brown Boys from Cheeseabama, ja kuvat saivat inspiraatiota Robert Crumpin blueskuvituksista. Äänittäessä dialogia ja ääniä, Pim sai idean tehdä kappaleita osaksi juonikuvioita. Hän piti julisteita sisältävän näyttelyn nimeltä "The Gospel according to Cheese Finger Brown", jossa soi Cheese Finger Brownin musiikki ja myytiin CD-R levyjä. 
Vuonna 2016 Cheese Finger Brownin musiikkia julkaistiin ensimmäistä kertaa virallisesti, Humu Recordsin julkaistua Low-down People albumi. Levy oli uudelleen masteroitu kokoelma Cheese Finger Brownin kotiäänityksiä vuosien varrelta. Levy sai varsin myönteisiä arvioita ja radiosoittoa varsinkin Suomen rajojen ulkopuolella.
All Good Everything

"All Good Everything" on suomalaisen rap-artisti Cheekin 17. elokuuta 2016 julkaisema single.
"All Good Everything" nousi Suomen virallisella listalla suoraan singlelistan ja Striimatuimmat-listan ykköseksi viikolla 34/2016 pudoten molemmilla listoilla ykköspaikalta seuraavalla viikolla. Latauslistalla kappale aloitti 8. sijalla viikolla 33/2016 ja nousi ykköseksi seuraavalla viikolla pitäen ykkössijaa hallussaan kahden viikon ajan. Radiosoittolistalla "All Good Everything" aloitti 41. sijalla viikolla 33/2016, mikä jäi myös kappaleen korkeimmaksi sijoitukseksi.
Hinoki (1944)

Hinoki () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Yokosukan laivastontelakalta, missä köli laskettiin 4. maaliskuuta 1944. Alus laskettiin vesille 4. heinäkuuta ja otettiin palvelukseen kolme kuukautta myöhemmin 30. syyskuuta.
Palvelus.
Alus kohtasi 7. tammikuuta 1945 Manilalahden suulta 50 merimailia länsiluoteeseen neljä Yhdysvaltain laivaston hävittäjää. Seuranneessa tykistötaistelussa se upotettiin. Alus poistettiin alusluettelosta 10. huhtikuuta 1945.
Kashi (1944)

Kashi () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Fujinagatan telakalta, missä köli laskettiin 5. toukokuuta 1944. Alus laskettiin vesille 13. elokuuta ja otettiin palvelukseen kaksi kuukautta myöhemmin 30. syyskuuta.
Palvelus.
Palvelukseenoton jälkeen alus suojasi saattueita ja kuljetti materiaalia. Se osallistui Leytenlahden taisteluun. Sotatoimien päättyessä alus oli Kuren laivastotukikohdassa. Alus poistettiin alusluettelosta 5. lokakuuta 1945. Se siirrettiin 1. joulukuuta kuljettamaan sotilaita takaisin Japaniin. Alus luovutettiin sotakorvauksena Yhdysvalloille 7. elokuuta 1947. Romutus saatiin päätökseen 20. maaliskuuta 1948 Kasado Senkyolla.
Kaya (1944)

Kaya () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Maizurun laivastontelakalta, missä köli laskettiin 10. huhtikuuta 1944. Se laskettiin vesille 30. heinäkuuta ja otettiin palvelukseen kolme kuukautta myöhemmin 30. syyskuuta.
Palvelus.
Palvelukseenoton jälkeen alus suojasi saattueita ja kuljetti tarvikkeita. Se oli sodan päättyessä Himissä. Alus poistettiin alusluettelosta 5. lokakuuta 1945. Se siirrettiin 1. joulukuuta kuljettamaan sotilaita takaisin Japaniin. Alus luovutettiin 5. heinäkuuta 1947 Nakhodkassa sotakorvauksena Neuvostoliitolle, joka nimesi sen "Volevoiksi". Alus oli kesäkuussa 1949 maalilaivana nimellä "TsL-23". Se oli 10. kesäkuuta 1958 lämmitysproomuna nimellä "OT-61" ja poistettiin alusluettelosta 1. elokuuta 1959.
Kaede (1944)

Kaede () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Yokosukan laivastontelakalta, missä köli laskettiin 4. maaliskuuta 1944. Se laskettiin vesille 25. heinäkuuta ja otettiin palvelukseen kolme kuukautta myöhemmin 30. lokakuuta.
Palvelus.
Alus poistettiin alusluettelosta 5. lokakuuta 1945. Se siirrettiin 1. joulukuuta kuljettamaan sotilaita takaisin Japaniin. Alus luovutettiin 6. heinäkuuta 1947 sotakorvauksena Taiwanille, joka liitti sen laivastoonsa nimellä "Hengyang". Alus romutettiin 1962-1963.
Sakura (1944)

Sakura () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Yokosukan laivastontelakalta, missä köli laskettiin 2. kesäkuuta 1944. Se laskettiin vesille 6. syyskuuta ja otettiin palvelukseen kolme kuukautta myöhemmin 25. marraskuuta.
Palvelus.
Alus upposi 11. heinäkuuta 1945 osuttuaan miinaan Izumi-Nadassa ja poistettiin alusluettelosta 10. elokuuta 1945.
Soisalon Seutu

Soisalon Seutu on kerran viikossa tiistaisin ilmestyvä, tabloidikoossa julkaistu sanomalehti. Lehden toimitus sijaitsee Leppävirran keskustassa. Vuonna 2015 levikki oli runsas 4 200 kappaletta. Jakelualue kattaa Leppävirran ja Vehmersalmen. Lehti on perustettu vuonna 1962.
Lehden päätoimittajana toimii Antti Aho.
"Soisalon Seutua" julkaisee mediakonserni Keskisuomalaiseen kuuluva Savo-Karjalan Media Oy.
Barkhausenin kohina

Barkhausenin kohina on ilmiö, jossa muuttuva ulkoinen magneettikenttä aiheuttaa ferromagneettisen aineen sisäisen magneettisuuden muutoksen hyppäyksittäin. Ilmiö johtuu ferromagneettisen aineen sisältämien alkeismagneettien kokojen tai asentojen diskreeteistä muutoksista. Ilmiön havaitsi ensimmäisenä Heinrich Barkhausen vuonna 1919. Barkhausenin kohina todisti alkeismagneettien esiintymisen ferromagneettisissa aineissa.
Havaitseminen.
Ilmiö havaitaan, kun teräskappaletta magnetoidaan muuttuvalla ulkoisella magneettikentällä. Tällöin magneettivuon muutos seuraa kyseisen kappaleen hystereesikäyrää. Vuon muutos on epätasaista. Kun kappaleen lähelle asetetaan käämi, siihen indusoituu jännite. Magneettivuon muutos saadaan esiin suodattamalla jänniteestä signaali, jota kutsutaan Barkhausenin kohinaksi.
Sovellukset.
On havaittu, että Barkhausenin kohinaan vaikuttavat kappaleen pinnan jännitystilat ja mikrorakenne. Vetojännitys kasvattaa ja puristusjännitys pienentää kohinaa. Kappaleen kovuuden lisääntyminen pienentää kohinaa. Barkhausenin kohinaa voidaankin hyödyntää laaduntarkkailussa, kun analysoidaan esineessä esiintyviä hionnan ja lämpökäsittelyn jälkeisiä jännitystiloja.
Ben Mendelsohn

Paul Benjamin ”Ben” Mendelsohn (s. 3. huhtikuuta 1969 Melbourne, Australia) on australialainen näyttelijä, joka on tunnettu useista antagonistin rooleistaan elokuvissa ja televisiosarjoissa. Mendelsohn on voittanut urallaan useita AACTA-palkintoja.
Vuonna 2016 Mendelsohn palkittiin parhaan miessivuosan Emmyllä roolistaan draamasarjassa "Bloodline". Hän on esiintynyt myös elokuvissa ' (2016) ja "Ready Player One" (2018) sekä näytellyt skrullikenraalia nimeltä Talos Marvel Cinematic Universen elokuvissa "Captain Marvel" (2019) ja ' (2019) sekä Disney+-sarjassa "Secret Invasion" (2023).
Yksityiselämä.
Mendelsohnin isä Frederick Mendelsohn on menestynyt neurotieteen professori ja äiti Carol sairaanhoitaja. Vanhempiensa avioeron jälkeen Mendelsohn asui muun muassa Saksassa ja Yhdysvalloissa.
Mendelsohn meni naimisiin brittiläisen kirjailijan Emma Forrestin kanssa vuonna 2012, ja hänellä on kaksi lasta.
Norrköpingin raitiotieliikenne

Norrköpingin raitiotie () on raitiotiejärjestelmä, jota käytetään Norrköpingin alueella.
Historia.
Norrköpingin raitiotiet avattiin vuonna 1904. Aluksi verkosto koostui lyhyestä keskustassa kulkevasta linjasta, mutta verkostoa laajennettiin säännöllisin väliajoin ja ensimmäinen laajennus valmistui 1920-luvulla. Viimeisin laajennus valmistui 2010-luvulla, jolloin neljä kilometriä käsittävä laajennus reitillä Ljura–Hageby–Navestad valmistui.
Lisäksi Norrköpingin kunta on yhdessä Söderköpingin kanssa suunnitellut laajennusta Söderköpingiin.
Petäjäjärvi (Ikaalinen, Juhtimäki)

Petäjäjärvi on Pirkanmaalla Ikaalisissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Petäjäjärvi on osa Liesijoen aluetta.
Maantietoa.
Järven pituus on 700 metriä, leveys 300 metriä ja sen pinta-ala on 13 hehtaaria. Se sijaitsee Juhtimäen ja Hulppojärven puolivälissä yhdystien 2764 läheisyydessä. Liesijoki virtaa järven läpi ja siihen laskee pienet pelto-ojat ja pitempi metsäoja järven koillispäähän. Tämä oja on Vähä Kalajärven laskuoja, mutta siihen yhtyy alajuoksulla myös Kamppilammen laskuoja. Rantaviivan pituus on 1,8 kilometriä. Länsiranta on enimmäkseen peltomaata ja muut rannat kalliosta metsämaata. Kallioiden kohdalla järveen laskee jyrkänteitä. Järven ympäristössä sijaitsee viisi maatilaa ja rannoille on rakennettu kahdeksan vapaa-ajan asuntoa. Niille johtaa tiet läheiseltä yhdystieltä.
Virkistys.
Järvi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Ohistonlampi– Kyrösjärvi.
Dominica kesäolympialaisissa 2008

Dominica osallistui Pekingin olympialaisiin vuonna 2008 kahden miespuolisen yleisurheilijan joukkueella. Tämä oli ensimmäinen kerta, kun Dominicalla ei ollut naispuolista urheilijaa olympialaisissa. Lipunkantajana avajaisissa toimi yleisurheiluvalmentaja Jérome Romain.
Joukkue.
Yleisurheilu.
Kumpikaan heistä ei päässyt jatkoon alkukierroksilta.
Nara (1944)

Nara () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Fujinagatan telakalta, missä köli laskettiin 10. kesäkuuta 1944. Se laskettiin vesille 12. lokakuuta ja otettiin palvelukseen kaksi kuukautta myöhemmin 26. marraskuuta.
Palvelus.
Palvelukseenoton jälkeen alus oli saattueiden suojana ja kuljetti materiaalia. Se osui miinaan 30. kesäkuuta 1945 Kanmoninsalmen länsipäässä, jolloin perä katkesi. Sodan päättyessä alus oli Mojissa kiinnitettynä laituriin. Se poistettiin alusluettelosta 30. marraskuuta 1945 ja romutettiin touko-heinäkuussa 1948.
Tsubaki (1944)

Tsubaki () oli Keisarillisen Japanin laivaston vuonna 1944 valmistunut Matsu-luokan hävittäjä toisessa maailmansodassa.
Valmistus.
Alus tilattiin vuoden 1944 hankinnoissa Maizurun laivastontelakalta, missä köli laskettiin 20. kesäkuuta 1944. Se laskettiin vesille 30. syyskuuta ja otettiin palvelukseen kaksi kuukautta myöhemmin 30. marraskuuta.
Palvelus.
Palvelukseenoton jälkeen alus oli saattuetehtävissä ja kuljettamassa materiaalia. Alus joutui 14. heinäkuuta 1945 Okayaman edustalla Yhdysvaltain laivaston ilmavoimien hyökkäykseen, jossa se vaurioitui pahoin. Sotatoimien päättyessä alus oli Kuressa. Alus poistettiin alusluettelosta 30. marraskuuta 1945 ja romutettiin 1.-28. heinäkuuta 1948 Hariman Kuren telakalla.
The Winds of Winter

The Winds of Winter () on George R. R. Martinin fantasiakirjasarjan "Tulen ja jään laulu" tuleva kuudes osa. Kirjan julkaisuajankohta ei ole vielä tiedossa.
Martin on myöntänyt, että alkuperäistä suunnitelmastaan poiketen useat juonikuviot päättyivät lopulta cliffhangeriin edellisessä kirjassa "Lohikäärmetanssi". Martinin mukaan nämä juonikuviot jatkuvat suurilla taistelukohtauksilla heti "The Winds of Winterin" alussa.
Henkilöt.
George R. R. Martin on ilmoittanut, että ainakin seuraavilla kirjasarjan henkilöillä on kirjassa näkökulmakappaleita:
Hiljainen todistaja

Hiljainen todistaja () on brittiläinen BBC:n tuottama kuolinsyytutkintaan keskittyvä rikosdraamasarja, jonka on luonut entinen poliisi Nigel McCrery. Se on BBC:n historian pisimpään pyörinyt rikosdraamasarja.
Sarjassa patologit työskentelevät kuvitteellisessa Lyell Centren laboratoriossa, jossa he tekevät ruumiinavauksia ja muita tutkimuksia. Sarjan vainajat ja näiden elimet on tehty silikonista, mutta niistä yritetään saada mahdollisimman aidon näköisiä. Aloittaessaan yhtenä sarjan päänäyttelijöistä Emilia Fox kävi aluksi tutustumassa oikeaan ruumiinavaukseen.
Sarjan luoja Nigel McCrery on kehittänyt myös rikossarjan "Ryhmä Pullman".
Sarjan hahmot ja näyttelijät.
Sarjan päähahmo oli sen alussa naispatologi Sam Ryan (Amanda Burton) joka asui ensin Cambridgessa ja muutti sitten Lontooseen. Hänen hahmonsa poistui sarjasta sen kahdeksannella kaudella vuonna 2004, jolloin keskeisiksi hahmoiksi nousivat hänen tiiminsä jäsenet tohtori Harry Cunningham (Tom Ward) ja professori Leo Dalton (William Gaminara) sekä vähän myöhemmin tohtori Nikki Alexander (Emilia Fox).
Shawn Hopkins

Shawn Dominique Hopkins (s. 9. toukokuuta 1995 Nokia) on suomalainen koripalloilija. Kaudella 2020–2021 Hopkins saavutti Tampereen Pyrinnössä Suomen cupin hopeaa ja Korisliigan vuoden kehittyneimmän pelaajan palkinnon. Hän on edustanut myös Suomen miesten maajoukkuetta.
Ura.
Seurajoukkueet.
Hopkinsin kasvattajaseura on BC Nokia jonka toiseksi korkeimmalla sarjatasolla pelanneeseen edustusjoukkueeseen hän nousi kaudeksi 2011–2012. Tulokaskaudellaan hän teki I-divisioonassa keskimäärin 8,9 pistettä ottelua kohden. Hän edusti seuraa kauteen 2014–2015 asti, joka oli myös pisteiden valossa hänen parhaansa Nokialla. Kauden aikana hän teki keskimäärin 10,8 pistettä ottelua kohden.
Kesällä 2015 Hopkins siirtyi pelaamaan yhdysvaltalaiseen Troyn yliopistoon. Viimeisen yliopistokautensa 2018–2019 hän edusti North Georgiaa. Kesällä 2019 Hopkins palasi BC Nokiaan.
Kesäkuussa 2020 Hopkins siirtyi Tampereen Pyrintöön jossa pelasi hyvän kauden. Pyrintö sijoittui Korisliigan runkosarjassa toiseksi ja hävisi pronssiottelun sijoittuen neljänneksi. Suomen cupissa Pyrintö eteni loppuotteluun jossa taipui jatkoajan jälkeen Seagullsille. Hopkins teki Pyrinnölle loppuottelussa 32 pistettä seitsemän kolmen pisteen korin ryydittämänä ja otti seitsemän levypalloa joista viisi hyökkäyspäässä. Kauden päätteeksi Hopkins palkittiin Korisliigan vuoden kehittyneimmän pelaajan palkinnolla.
Kesällä 2021 Hopkins siirtyi Islannin pääsarjajoukkue Stjarnaniin.
Maajoukkue.
Hopkins pelasi Suomen nuorisomaajoukkueissa 82 ottelua ja teki 522 pistettä. Haastajamaajoukkueessa hän pelasi vuosien 2017 ja 2019 universiadeissa. Miesten maajoukkueessa Hopkins debytoi kesällä 2016 ottelussa Belgiaa vastaan.
Yksityiselämä.
Hopkinsin isä, yhdysvaltalaissyntyinen Garcia Hopkins pelasi koripalloa NBA:ssa ja pääsarjatasolla. Hopkinsin yhdysvaltalaissyntyinen puoliso Lynsey Kelly on pelannut jalkapalloa Suomen pääsarjassa.
Erison Hurtault

Erison Hurtault (s. 29. joulukuuta 1984) on Dominicaa edustava, mutta Yhdysvalloissa syntynyt ja asuva pikajuoksija, joka on erikoistunut 400 metrin juoksuun.
Hän on osallistunut kaksiin olympialaisiin: Pekingin olympialaisiin vuonna 2008 ja myöhemmin Lontoon olympialaisiin vuonna 2012 jääden molemmilla kerroilla alkueriin. Hän on osallistunut myös Berliinin MM-kisoihin 2009 ja Daegun MM-kisoihin 2011.
Ennätykset.
Erison Hurtaultin ennätykset
Braulio Luna

Braulio Luna Guzmán (s. 8. syyskuuta 1974 México, Meksiko) on meksikolainen uransa lopettanut jalkapalloilija. Pelipaikaltaan hän oli keskikenttäpelaaja. Luna edusti koko uransa meksikolaisia seuroja pelaten yli 500 ottelua maan pääsarjassa. Hän pelasi Meksikon maajoukkueessa kolmella vuosikymmenellä.
Seurajoukkueura.
Luna pelasi Meksikon pääsarjassa 18 peräkkäistä kautta vuosina 1994–2012. Hän edusti pääsarjatasolla UNAM:ia (1994–1998), Américaa (1998–2002), Necaxaa (2002–2004), Veracruzia (2004–2006), San Luisia (2007–2010), Pachucaa (2010–2011) ja Estudiantes Tecosia (2011–2012). Yhteensä Luna pelasi 514 pääsarjaottelua, joissa hän teki 68 maalia.
Vuosina 2012–2014 Luna pelasi Meksikon toiseksi korkeimmalla sarjatasolla 41 ottelua ja teki neljä maalia edustaen Veracruzia (2012–2013), Cruz Azul Hidalgoa (2013–2014) ja Atlético San Luisia (2014).
Maajoukkueura.
Meksikon maajoukkueessa Luna pelasi 32 ottelua ja teki kaksi maalia vuosina 1997–2010. Hän oli mukana MM-kilpailuissa 1998 ja 2002, Meksikon voittamassa CONCACAF Gold Cupissa 1998 sekä Maanosaliittojen cupissa 1997.
Dominica kesäolympialaisissa 2004

Dominica osallistui Ateenan olympialaisiin vuonna 2004 joukkueella, johon kuului kaksi yleisurheilijaa. Heistä Chris Lloyd toimi maan lipunkantajana avajaisissa. Maa ei ole vieläkään saavuttanut yhtään mitalia olympialaisissa.
Joukkue.
Yleisurheilu.
Dominicaa kisoissa edustivat alla olevan listan urheilijat. Kumpikaan heistä ei kuitenkaan päässyt jatkoon alkuerästään.
Leslie Benzies

Leslie Benzies on skotlantilainen videopelituottaja ja Rockstar Northin entinen pääjohtaja. Leslie oli aikanaan yksi Grand Theft Auto -pelisarjan kehittämisen avainhenkilöitä. Rockstar Northin tiedotteen mukaan hän irtisanoutui tammikuussa 2016 oltuaan syyskuusta 2014 asti vapaalla.
Yoanka González

Yoanka González Pérez (s. 9. tammikuuta 1976 Villa Clara, Kuuba) on uransa päättänyt kuubalainen ratapyöräilijä ja olympiamitalisti. Hän on pituudeltaan 168 cm ja painoi aktiiviurallaan 59 kg.
Guerrero voitti pisteajon olympiahopeaa Pekingissä 2008. Hän osallistui olympialaisten maantiepyöräilyyn 2000 keskeyttäen kisan ja pisteajoon 2004 sijoittuen kymmenenneksi.
Ratapyöräilyn maailmanmestaruuskilpailuissa hän voitti kultaa linja-ajossa Melbournessa 2004 ja hopeaa pisteajossa Stuttgartissa 2003. Pan-Amerikan kisoissa hän on saanut mitaleita henkilökohtaisesta takaa-ajosta ja maantieajosta.
Max harjoittaa kaikkia urheilulajeja

Max harjoittaa kaikkia urheilulajeja ("Max Linder pratique tous les sports") on Max Linderin ohjaama ja käsikirjoittama lyhyt komediaelokuva, joka tuli ensi-iltaan 1913. Elokuvan tuotantoyhtiö oli Pathé Frères
Juoni.
Max näkee lehdessä ilmoituksen, jossa varakas nainen hakee urheilullista miestä puolisokseen. Ehdokkaita on useita, ja Max on vähällä voittaa kilpailun, mutta menettää kuitenkin viimeisessä kokeessa mahdollisuutensa. Hän teeskentelee vakavaa loukkaantumista, ja esiintymisensä ansiosta hän tulee kuitenkin valituksi.
Väärillä raiteilla

Väärillä raiteilla (myös Väärällä raiteella, ) on vuonna 1988 ensi-iltansa saanut brittiläis-yhdysvaltalainen psykologinen draamaelokuva, jonka on ohjannut Nicolas Roeg. Elokuvan pääosia näyttelevät Theresa Russell, Gary Oldman ja Christopher Lloyd. Dennis Potterin käsikirjoittaman elokuvan on tuottanut Rick McCallum.
"Väärillä raiteilla" on käsikirjoittaja Potterin kirjoittaman televisionäytelmän "Schmoedipusin" uudelleenfilmatisointi. "Schmoedipus" esitettiin "Play for Today" -antologiasarjan jaksona vuonna 1974. "Schmoedipus" sijoittuu Lontooseen, mutta "Väärillä raiteilla" -elokuvan juoni sijoitettiin Yhdysvaltoihin.
"Väärillä raiteilla" on yksi seitsemästä näyttelijä Russellin ja ohjaaja Roegin yhteisestä elokuvasta.
Juoni.
Linda ja Henry (Theresa Russell ja Christopher Lloyd) ovat turhautunut pohjoiscarolinalainen aviopari. Paikallisen sairaalan lääkärinä toimiva Henry tuhlaa aikaansa leikkimällä kaiket päivät pienoisrautatiellä ja käymällä alan harrastajien kokouksissa. Hänen vaimonsa Linda on lapsettomuudesta kärsivä ja alkoholiin turvautuva neurootikko. Eräänä päivänä Linda on tekemässä itsemurhaa, mutta hänet pelastaa oudosti käyttäytyvä nuori kulkuri nimeltä Martin (Gary Oldman), joka väittää olevansa Lindan adoptioon luovuttama poika.
Tuotanto.
Vuonna 1983 Joseph Losey suunnitteli tekevänsä elokuvan Dennis Potterin "Schmoedipusin" käsikirjoituksesta. Elokuvan pääosaa olisi näytellyt Lee Marvin, mutta elokuvan rahoitus kaatui ja Losey kuoli seuraavana vuonna. Elokuva olisi ollut Loseyn ensimmäinen yhdysvaltalainen elokuva yli kolmeenkymmeneen vuoteen.
"Väärillä raiteilla" -elokuvan kuvaukset alkoivat 7. toukokuuta 1987. Elokuva kuvattiin Wilmingtonin kaupungissa ja Wrightsville Beachin kunnassa Pohjois-Carolinassa. Kuvaukset saatiin päätökseen 27. kesäkuuta 1987. Elokuvan budjettina oli viisi miljoonaa dollaria, ja sen tuotantoyhtiönä oli HandMade Films.
Julkaisu ja vastaanotto.
"Väärillä raiteilla" sai ensi-iltansa Cannesin elokuvajuhlilla Ranskassa 15. toukokuuta 1988. Elokuvan Yhdysvaltain-ensi-ilta oli 12. heinäkuuta 1988 ja Ison-Britannian 5. elokuuta 1988. Elokuva kiersi vuoden 1988 aikana lukuisia elokuvajuhlia, kuten Toronton elokuvajuhlat Kanadassa. "Väärillä raiteilla" -elokuvaa esitettiin Yhdysvalloissa laajimmillaan 13 elokuvateatterissa. Elokuva tuotti Yhdysvalloissa 429 028 dollarin lipputulot. Elokuvan Yhdysvaltain teatterilevittäjänä oli Island Pictures ja Ison-Britannian Recorded Releasing. Suomessa elokuva ei saanut teatteriensi-iltaa, mutta se esitettiin ensimmäistä kertaa televisiossa Yle TV1 -kanavalla 9. syyskuuta 1994. Myöhemmin elokuvalevittäjä Europa Vision Oy julkaisi elokuvan videolle. "Väärillä raiteilla" julkaistiin ensi kertaa VHS:lle Yhdysvalloissa vuonna 1989. DVD:lle elokuva julkaistiin ensi kerran Yhdysvalloissa 26. maaliskuuta 2007.
"Väärillä raiteilla" on saanut lähinnä myönteisen vastaanoton elokuvakriitikoilta. Rotten Tomatoes -sivuston mukaan 67 % kriitikoista on antanut elokuvalle positiivisen arvosanan 6,4/10 keskiarvolla. Keräys perustuu kuuteen arviointiin. 1 380 käyttäjästä 44 % on antanut elokuvalle positiivisen arvosanan 3,2/5 keskiarvolla.
Air BVI

Air BVI (IATA: BL) oli Brittiläisillä Neitsytsaarilla toiminut lentoyhtiö. Se aloitti lennot elokuussa 1971 BN-2 Islander -koneilla. Vuonna 1975 laivastoon lisättiin Douglas DC-3 -koneita, jotka korvattiin vuonna 1985 Dan-Airilta vuokratuilla HS 748 -koneilla. Air BVI lensi Tortolan saarelta muualle Brittiläisille Neitsytsaarille sekä Yhdysvaltain Neitsytsaarille, Puerto Ricoon ja Antiguaan. Yhtiö meni konkurssiin vuonna 1991.
Laivastohistoria.
Toimintansa aikana Air BVI käytti seuraavia konetyyppejä (käyttöönottovuosi sulkeissa):
Kohteet.
Talvella 1980–1981 Air BVI lensi kuuteen kohteeseen.
Donald Trump Jr.

Donald (Don) John Trump Jr. (s. 31. joulukuuta 1977 Manhattan, New York) on yhdysvaltalainen liikemies. Hän on Donald ja Ivana Trumpin ensimmäinen lapsi. Tammikuusta 2017 lähtien hän on johtanut Trump Organizationia yhdessä veljensä Ericin kanssa.
Trump jr. julkaisi vuoden 2019 marraskuussa kirjan "Triggered: How the Left Thrives on Hate and Wants to Silence US."
Politiikka.
Venäläisen asianajajan tapaaminen.
Donald Trump Jr. on hoitanut Venäjällä isänsä kiinteistöliiketoimintaa ja sitä kautta tutustunut moniin venäläisiin, kuten Emin Agalarvoiin ja tämän isän, kiinteistöalalla toimivaan Aras Agalarvoiin, joka on Vladimir Putinin liittolaisia.
Trump Jr. julkaisi heinäkuussa 2017 sähköpostiviestit, joissa hän oli vuotta aiemmin keskustellut Trumpin perheen läheisen tuttavan Rob Goldstonen kanssa Hillary Clintonia koskevista arkaluontoisista tiedoista. Viestittelyn jälkeen hän tapasi venäläisen asianajajan Natalia Veselnitskajan, jolla ei kuitenkaan ollut väitettyjä tietoja, vaan tapaamisessa käsiteltiin venäläisten lasten adoptioita ja Magnitski-lakia. Tapaamisessa olivat läsnä Trump Juniorin ja Veselnitskajan lisäksi myös Trumpin entinen kampanjapäällikkö Paul Manafort, Donald Trumpin vävy Jared Kushner sekä entinen venäläinen vakooja Rinat Akhmetshin. Veselnitskajalla väitetään olevan yhteyksiä Putiniin, mutta hän on itse kieltänyt sen. Näiden tietojen on Yhdysvalloissa tulkittu vahvistavan väitteitä Trumpin lähipiirin läheisistä yhteyksistä Venäjään vuoden 2016 presidentivaalien alla.
Perhe ja yksityiselämä.
Donald Trump Jr. solmi 2005 avioliiton malli Vanessa Haydonin kanssa. Haydon on tanskalais-juutalaistaustainen.
Parilla on viisi lasta. Yhdysvaltalainen media uutisoi maaliskuussa 2018 pariskunnan hakeneen avioeroa.
Ainoastaan naisille

Ainoastaan naisille ("Be My Wife") on Max Linderin ohjaama ja käsikirjoittama fiktioelokuva, joka tuli ensi-iltaan 1921.
Juoni.
Max yrittää juonittelun avulla päästä riiamaan rakastettuaan, jota haukankatseinen täti vahtii. Esteenä on myös kilpakosija Archie.
Arviot.
"Los Angeles Timesin" kriitikko kehui vuonna 1922 elokuvaa ja huomautti, että Linderin huumorissa on ranskalaista nokkeluutta. Linderin lisäksi muutkin näyttelijät onnistuvat hyvin, hauskimpana heistä Caroline Rankin tädin roolissa. Kriitikko antoi arvoa myös Pal-koiran esiintymiselle.
Fred Trump

Frederick Christ ”Fred” Trump (11. lokakuuta 1905 Bronx, New York, Yhdysvallat – 25. kesäkuuta 1999 New Hyde Park, New York, Yhdysvallat) oli yhdysvaltalainen liikemies joka perusti Elizabeth Trump &amp; Son Co -yhtiön (nyk. Trump Organization). Hän oli asianajaja Maryanne Trump Barryn ja Yhdysvaltain 45. ja 47. presidentin Donald Trumpin isä.
Fred Trumpin yhtiö rakensi ja hallinnoi omakotitaloja Queensissa, kasarmeja ja huoneistoja Yhdysvaltain laivastolle itärannikolla ja yli 27 000 asuntoa New York Cityssä.
Elämä.
Fred Trump syntyi saksalaissyntyiselle pariskunnalle 11. lokakuuta 1905 Tremont Avenuella New Yorkin Bronxissa. Hänen isänsä Frederick Trump kuoli, kun hän oli 13-vuotias. 15-vuotiaana vuonna 1920 hän perusti yhdessä äitinsä kanssa Elizabeth Trump &amp; Son -yhtiön. Myöhemmin Fred nousi yhtiön johtoon. Hän rakennutti lukuisia pientaloja Queensissa. Toisen maailmansodan aikana yhtiö rakensi kasarmeja ja huoneistoja Yhdysvaltain laivastolle itärannikolla lähellä telakoita.
Vuonna 1936 Trump nai skotlantilaisen siirtolaisen, Mary Anne MacLeodin (1912–2000). He saivat viisi lasta, jotka olivat Maryanne (1937–2023), Fred Jr. (1938–1981), Elizabeth (s. 1942), Donald (s. 1946) ja Robert (1948–2020). 
Trump oli 1920-luvun lopulla mukana Ku Klux Klanin toiminnassa. 
Fred Trump kärsi Alzheimerin taudista kuusi vuotta. Kesäkuussa 1999 hän sairastui keuhkokuumeeseen ja joutui sairaalaan, jossa hän kuoli 25. kesäkuuta 93-vuotiaana.
In the Mood for Love

In the Mood for Love (, "Fa yeung nin wa") on Wong Kar-wain käsikirjoittama, tuottama ja ohjaama hongkongilainen draamaelokuva vuodelta 2000. Sen pääosia näyttelevät Maggie Cheung ja Tony Leung Chiu-Wai. 
Elokuva sai ensi-iltansa Cannesin elokuvajuhlilla vuonna 2000. Tony Leung voitti Cannesissa parhaan miesnäyttelijän palkinnon. 
Elokuva muodostaa väljän trilogian Wong Kar-Wain vuoden 1991 elokuvan "Days of Being Wild" ja vuoden 2004 elokuvan "2046" kanssa, koska kaikkien pää- tai sivuhenkilönä on sama Tony Leung Chiu-Wain esittämä herra Chow.
Juoni.
1960-luvun alun Hongkongissa Chow Mo-wan (Tony Leung) ja Su Li-zhen (Maggie Cheung) muuttavat puolisoineen samaan vuokrataloon toistensa naapureiksi ja tutustuvat vähitellen. Pian käy ilmi, että heidän puolisoillaan on suhde keskenään. Elokuva seuraa kahden petetyn ihmisen varovaista lähestymistä. Kerronta on elliptistä, tarina kerrotaan pienin vihjein ja vivahtein. Hahmojen yksinäisyyttä korostetaan muun muassa tiukoilla lähikuvilla ja rajaamalla keskustelukumppaneista toinen näkymättömiin. Tukahdutettua rakkautta kuvataan hidastetuin kuvin, ja musiikki (Shigeru Umebayashi ja Michael Galasso) on tärkeässä roolissa.
Vastaanotto.
Vuonna 2016 elokuva äänestettiin BBC:n kyselyssä tämän vuosisadan toiseksi parhaaksi elokuvaksi "Mulholland Driven" jälkeen. Vastaajina oli 177 elokuva-asiantuntijaa eri puolilta maailmaa. Vuonna 2010 suomalaiskriitikot äänestivät sen 2000-vuosikymmenen parhaaksi. Vuonna 2018 BBC:n kansainvälinen asiantuntijaraati äänesti sen kaikkien aikojen yhdeksänneksi parhaaksi ei-englanninkieliseksi elokuvaksi. Vuonna 2022 se valittiin kaikkien aikojen viidenneksi parhaaksi elokuvaksi "Sight &amp; Sound" -lehden kansainvälisessä kriitikkoäänestyksessä, joka järjestetään kymmenen vuoden välein.
Abel Pacheco de la Espriella

Abel Pacheco de la Espriella (s. 22. joulukuuta 1933 San José) on costaricalainen poliitikko. Hän oli maansa presidentti 2002–2006, edustaen Sosiaalisen Kristillisen Yhtenäisyyden Puoluetta (Partido Unidad Social Cristiana – PUSC). Hänet valittiin toisella vaalikierroksella, jossa hän sai 58 prosenttia äänistä huhtikuussa 2002.
Elämäkerta.
Perhe.
Abel Pacheco ja hänen ensimmäinen vaimonsa, Elsa Maria Muñoz Bathan, saivat viisi lasta. Pacheco meni naimisiin vuonna 1975 toisen vaimonsa, Leila Rodríguez Stahlin kanssa. Vaimo on entinen Miss Costa Rica.
Ura.
Pacheco on lääketieteen tohtori, joka valmistui Universidad Nacional Autónoma de Méxicosta, ja opiskeli psykiatriaa myös Louisianan osavaltionyliopistossa. Hän työskenteli lääkärinä vuodesta 1959 ja johti psykiatrian keskussairaalaa vuosina 1973–1976.
Pacheco oli 1970–1990-luvuilla suosittu televisiojuontaja. Tänä aikana hän jatkoi opettamista University of Costa Ricassa ja samaan aikaan palveli asiakkaita omistamassaan vaateliikkeessä "El Palacio del Pantalón". Hän myös kirjoitti useita romaaneja ja popmusiikkia.
Hänen poliittinen uransa alkoi vasta 64-vuotiaana, 1. helmikuuta 1998, kun hänet valittiin eduskuntaan PUSC-puolueen listoilta.
Valmistauduttaessa vuoden 2002 presidentinvaaleihin hänet valittiin PUSCin ehdokkaaksi puoluekokouksessa ylivoimaisella 76 % äänimäärällä. Hänen ehdokkuutensa nähtiin puolueen uudistushenkisten voittona.
Pachecon teemoina olivat itseluottamuksen palauttaminen costaricalaisille, valmistautuminen globalisaatioon ja korruption ja köyhyyden kitkeminen.
Valien ensimmäisellä kierroksella Pacheco sai 38,6 % äänistä, kun suoraan läpimenoon olisi tarvittu 40 %. Toisella kierroksella Pacheco sai 58 % äänistä, vastustaja sosiaalidemokraatti Rolando Araya hävisi niukalla marginaalilla.
Valtakaudellaan Pachecon oli vaikea saada uudistuksia läpi, sillä hänen puolueellaan ei ollut enemmistöä parlamentissa. Pachecon kiivaasti ajama verouudistus tuli eduskunnan harkittavaksi vasta hänen seuraajansa Óscar Ariasin aikana.
Aulis Louko

Aulis Matias Louko (26. elokuuta 1936 Orismala, Isokyrö – 24. helmikuuta 1977 Palosaari, Vaasa) oli suomalainen Vaasassa asunut itseoppinut taidemaalari ja kuvanveistäjä.
Henkilöhistoria.
Loukon vanhemmat olivat työmies Voitto Louko ja Lilja Hakamäki. Loukon isä kaatui talvisodassa 1940. Louko kävi Vaasan ammattikoulua 1950–1951 ja valmistui puusepäksi. Hän oli aluksi huonekalujen pintakäsittelijänä vaasalaisessa huonekaluliike Meriruohossa. Louko meni naimisiin 1956 ja vuonna 1961 hän muutti perheineen Orismalasta Vaasaan. Vuonna 1962 hän siirtyi Vaasan kaupungin palvelukseen remonttimaalariksi. Louko teki itsemurhan ateljeessaan Wolffin huvilassa helmikuussa 1977.
Taiteellinen tuotanto.
Louko aloitti taiteilijanuransa puuveistosten tekijänä. Hänen töitään oli vuodesta 1969 lähtien säännöllisesti esillä Vaasan Taiteilijaseuran ja Pohjalaisen Taiteilijaliiton näyttelyissä. Louko siirtyi vapaaksi taiteilijaksi syksyllä 1973. Hän piti vuonna 1974 ensimmäiset yksityisnäyttelynsä Vaasan taidehallissa sekä Tampereella Galleria Saskiassa. Helmikuussa 1974 Louko vuokrasi yhdessä kahden muun vaasalaistaiteilijan Pentti Uusikylän ja Jorma Haaviston kanssa työtiloiksi Vaasan Palosaaressa sijainneen tyhjillään olleen Wolffin jugendhuvilan, joka oli aiemmin ollut Vaasan puuvillatehtaan johtajan asuntona.
Loukon veistokset olivat tyyliltään täysin tai puolittain abstrakteja ja niissä oli usein puuhun yhdistetty metallia tai pleksiä. Hän siirtyi 1970-luvun alussa kuvanveiston parista maalausten tekemiseen. Loukon maalausten aiheet tulivat hänen omasta elinympäristöstään ja hän otti niissä kantaa yhteiskunnan epäkohtiin. Hän maalasi henkilöaiheita, kaupunkikuvia ja maisemia. Loukon maalaukset olivat tyyliltään realistisia, niissä oli aluksi vaikutteita naivismista ja myöhemmin niissä oli futurismista ja kubismista saatuja vaikutteita.
Sienna Guillory

Sienna Tiggy Guillory (s. 16. maaliskuuta 1975) on englantilainen näyttelijä ja entinen malli. Hän on tunnettu muun muassa rooleistaan haltiaprinsessa Arya Dröttninguna elokuvassa "Eragon" (2006) ja Jill Valentinena "Resident Evil" -elokuvasarjassa. Hän on myös esiintynyt televisiosarjoissa "Luther" ja "Fortitude – ikiroudan kirous".
Guillory on naimisissa näyttelijä Enzo Cilentin kanssa ja heillä on kaksostytöt.
Otavan koulu

Otavan koulu on Mikkelin Otavan kaupunginosassa toimiva suomenkielinen alakoulu (luokka-asteet 1–6). Nykyinen Otavan koulu aloitti opetustoimintansa vuonna 2005, kun Otavan kaksi vanhaa koulua yhdistettiin. Koulua käy noin 180 oppilasta.
Viereisen Otavan opiston (Otavia) koordinoimana toimii Nettiperuskoulu, joka on verkko-opintoja painottava tapa suorittaa peruskoulun oppimäärä.
Tony Leung Chiu-Wai

Tony Leung Chiu-wai (; s. 27. kesäkuuta 1962, Brittiläinen Hongkong) on hongkongilainen näyttelijä, joka on tullut tunnetuksi herra Chow’n rooleista Wong Kar-Wain elokuvissa "Days of Being Wild" (1991), "In the Mood for Love" (2000) ja "2046" (2004). Hän on näytellyt neljässä muussakin Wong Kar-Wain elokuvassa, John Woon ja muiden hongkongilaisohjaajien toimintaelokuvissa, Zhang Yimoun elokuvassa "Hero" (2002) sekä Ang Leen vuoden 2007 elokuvassa "Lust, Caution". Ensimmäisen roolisuorituksensa Hollywoodissa hän teki Xu Wenwun roolissa Marvel Studiosin elokuvassa "Shang-Chi and the Legend of the Ten Rings" (2021).
Miguel Ángel Rodríguez Echeverría

Miguel Ángel Rodríguez Echeverria (s. 9. tammikuuta 1940) on costaricalainen ekonomisti, asianajaja, liikemies ja poliitikko. Hän palveli Costa Rican presidenttinä vuodesta 1998 vuoteen 2002 ja oli lyhyesti Amerikan valtioiden järjestö OAS:n pääsihteerinä vuonna 2004, ennen kuin joutui eroamaan ja palaamaan kotimaahansa syytettynä taloudellisista väärinkäytöksistä presidenttikaudellaan. Huhtikuussa 2011 hänet tuomittiin viideksi vuodeksi vankilaan korruptiosta. Joulukuussa 2012 hänet vapautettiin vetoomustuomioistuimessa, mutta tapaus otettiin uudelleen käsittelyyn 2014. Tapaus liittyi Alcateliin, joka toimitti maahan 400 000 matkapuhelinlinjaa.
Nuoruusvuodet.
Rodríguez opiskeli kauppatieteitä ensin Costa Rican yliopistossa ja sitten Kalifornian yliopistossa Berkeleyssä, mistä hän väitteli vuonna 1966.
Poliittinen ura.
Rodríguez pyrki kolme kertaa presidentiksi. Vuonna 1990 hän hävisi puolueen ehdokkuuden Rafael Ángel Calderónille Vuonna 1994 hän voitti puolueensa ehdokkuuden, mutta hävisi vaalit María José Figueresille. Lopulta hän pääsi läpi vuonna 1998. Huolimatta hänen kokemuksestaan taloustieteilijänä ja liikemiehenä, hänen presidenttikauttaan pidettiin yleisesti tehottomana. Ehdotetut vapaan markkinatalouden uudistukset, mukaan lukien suunnitelma lopettaa valtion monopoli televiestintäalalla, kaatuivat ammattiliittojen ja virkamiesten vastustukseen. Hän onnistui kuitenkin uudistamaan ja osittain yksityistämään eläkejärjestelmän ja tärkeimmän sataman Tyynellämerellä (Caldera).
Poliittiset näkemykset.
Rodríguez suosi markkinoiden uudistuksia ja talouden avaamista, jotta maahan saataisiin ulkomaisia investointeja. Hänen kaudellaan maa allekirjoitti useita vapaakauppasopimuksia.
Särkijärvi (Ikaalinen, Juhtimäki)

Särkijärvi on Pirkanmaalla Ikaalisissa Sisätön Juhtimäellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Särkijärvi on osa Liesijoen aluetta.
Maantietoa.
Järven pituus on 400 metriä, leveys 100 metriä ja sen pinta-ala on 2,4 hehtaaria. Se sijaitsee Vähä Kalajärven vieressä ja sitä voidaan pitää Liesijoen läpivirtausjärvenä. Järven pohjoispäähän laskee Alaiselta Särkilammelta oleva osuus ja eteläpäästä laskee Petäjäjärvelle päättyvä joen osuus. Siihen ei laske muita ojia. Rantaviivan pituus on 900 metriä. Järven itäranta kuuluu harjujaksoon, joka seuraa Liesijokea useita kilometriä ja jonka päällä kulkee Juhtimäeltä pohjoiseen lähtevä tie. Itärannassa on kiinteistö ja vapaa-ajan asunto.
Virkistys.
Liesijoki on Liesijärveltä Kyrösjärvelle ulottuvan melontareitin osa.
Amatrice

Amatrice on kunta Italiassa Latiumin alueella olevassa Rietin maakunnassa. Se sijaitsee Apenniinien vuoristossa ja kunnan korkein vuori on 2 458 metriä korkea "Monte Gorzano". Amatricen keskusta sijaitsee 955 metriä korkealla sijaitsevassa laaksossa. 
Historia.
Amatrice tuhoutui pahoin vuonna 2016 tapahtuneessa maanjäristyksessä.
Warwickin jaarli

Warwickin jaarli on brittiläinen arvonimi, joka on ollut käytössä neljään eri otteeseen Britannian historiassa. Nykyinen Warwickin jaarli on Guy David Greville ja perimysjärjestyksessä seuraavana on tämän poika Charles Fulke Chester Greville. 
Perinteisesti Warwickin jaarli on asunut Warwickin kaupungissa sijaitsevassa linnassa. Vuonna 1978 Grenvillen suku kuitenkin myi linnan Madame Tussaudsille ja nykyinen jaarli asuu Australiassa.